***Mannen i høyborgen*** (originaltittel: *The Man in the High Castle*) er en amerikansk drama- og spenningsserie med et kontrafaktisk historisk utgangspunkt. I serien har aksemaktene vunnet andre verdenskrig og delt USA mellom seg. Serien ble skapt av Frank Spotnitz og er produsert for nett av Amazon Studios, Scott Free Productions, Headline Pictures, Electric Shepherd Productions og Big Light Productions. Serien er basert på Philip K. Dicks roman fra 1962 med samme navn. Pilotepisoden hadde premiere i januar 2015, og Amazon bestilte senere en ti-episooders sesong som ble sluppet i november samme år. Sesong 2 hadde premiere i desember 2016, mens den tredje sesongen hadde premiere i oktober 2018. Den fjerde og siste sesongen ble sluppet 15. november 2019.

Handling
--------

USA, slik landet fremstår i serien.
Seriens handling starter i 1962 og er en alternativ historiefortelling der aksemaktene har vunnet andre verdenskrig. Aksemaktene vant krigen i 1946, etter at Giuseppe Zangara lyktes med å drepe den nyvalgte amerikanske presidenten Franklin D. Roosevelt i 1933. Dette resulterer i en kjede av hendelser som ender med at nazistene slipper en atombombe over Washington, D.C.. Som seierherrer har Nazi-Tyskland og Keiserriket Japan delt USA mellom seg. Øst-USA, Midtvesten og Nord-Amerika kontrolleres av Det storgermanske rike under en ledelse av den aldrende fører Adolf Hitler. Kolonien omtales som *Nazi-USA* og *Det amerikanske rike*, og ledes av Nord-Amerikas riksmarskalk. Kolonihovedstaden er New York.

Det vestlige Nord-Amerika er underlagt De japanske stillehavsstater med San Francisco som hovedstad. Kolonien regjeres av Keiserriket Japan, som tilhører Shōwa-periodens Japan og er Nazi-Tyskland teknologisk underlegen. Keiserriket har assimilert og integrert amerikanske innbyggere med japansk kultur, men en del av den etnisk japanske overklassen er dypt fascinert av amerikansk førkrigskultur. Japans handels- og vitenskapsministre har hovedkvarter i San Francisco. 

De to territoriene er adskilt av en nøytral sone som omfatter Rocky Mountains. Sonen fungerer som en buffersone som følge av en kald krig-aktig spenning mellom det tyske og japanske riket. De japanske herskerne driver systematisk rasediskriminering overfor ikke-japanere og gir dem færre rettigheter og muligheter en japanere. Nazistene på sin side fortsetter å utrydde «uønskede» minoriteter samt fysisk og psykisk syke mennesker. Tysklands teknologiske overlegenhet kommer til syne gjennom bruk av videotelefoner og Concorde-aktige rakettfly for interkontinentale reiser.

«Mannen i høyborgen» er en person som samler filmklipp og bevis som viser at de allierte hadde noen seire. Noen videoer viser bilder av de henrettede allierte lederne Winston Churchill og Joseph Stalin, mens andre klipp viser at den amerikanske motstandsbevegelsen er sterk og har suksess.

Rollebesetning
--------------

### Hovedroller

Fremtredende roller i seriens fire sesonger:

* Alexa Davalos – Juliana Crain
* Rupert Evans – Frank Frink (sesong 1–3)
* Luke Kleintank – Joe Blake (sesong 1–3)
* DJ Qualls – Ed McCarthy (sesong 1–3)
* Joel de la Fuente – politisjef Takeshi Kido
* Cary-Hiroyuki Tagawa – handelsminister Nobusuke Tagomi (sesong 1–3)
* Rufus Sewell – SS Obergruppenführer John Smith
* Brennan Brown – Robert Childan (sesong 2–4; og gjesteroller u sesong 1)
* Callum Keith Rennie – Gary Connell (sesong 2)
* Bella Heathcote – Nicole Dörmer (sesong 2–3)
* Chelah Horsdal – Helen Smith
* Michael Gaston – Mark Sampson (sesong 1–3)
* Jason O'Mara – Wyatt Price (sesong 3–4)
* Frances Turner – Bell Mallory (sesong 4)

Referanser
----------

1. 1 2  Bady, Aaron. «Philip K. Dick's Vision for Resisting Fascism in America». *The New Yorker* **(engelsk)**. Besøkt 19. juli 2020.
2. ↑  «The Man in the High Castle Wikia». *the-man-in-the-high-castle.fandom.com* **(engelsk)**. Besøkt 19. juli 2020.
3. ↑  «The Man in the High Castle (TV Series 2015–2019) - IMDb». Besøkt 19. juli 2020.

Eksterne lenker
---------------

* (en) Offisielt nettsted Rediger på Wikidata
* (en) *Mannen i høyborgen* på Internet Movie Database Rediger på Wikidata

* (en) *Mannen i høyborgen* på The Movie Database – TV Rediger på Wikidata

* (en) *Mannen i høyborgen* på Rotten Tomatoes Rediger på Wikidata

* (en) *Mannen i høyborgen* på Metacritic Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN
 |